section_heading: Dosadašnja djelatnost
paragraph_text: HČD je 2006. godine potaknuo postavljanje spomen-ploče na praškom sveučilištu u čast svim Hrvatima koji su ondje studirali (ostvarenje te ideje još uvijek se očekuje). HČD je potakao postavljanje spomen-ploče Nikoli Tesli u Pragu prigodom 150. godišnjice njegova rođenja, što je na kraju rezultiralo najvećim spomenikom u čast Nikole Tesle na svijetu koji je 4. rujna 2014. godine podignut u Ulici Nikole Tesle. HČD je 2006. godine pokrenuo i postavljanje obilježja nobelovcu Vladimiru Prelogu u Pragu na Visokoj kemijsko-tehnološkoj školi na kojoj je studirao. Prigodom desete godišnjice smrti Vladimira Preloga, 6. prosinca 2008. godine u prostoru Visoke kemijsko tehnološke škole postavljeno je njegovo poprsje, rad kipara Ivice Antolčića, koje je otkrio hrvatski predsjednik Vlade Ivo Sanader. Poprsje je kopija poprsja postavljenog u siječnju 2008. godine na Fakultetu kemijskog inženjerstva i tehnologije u Zagrebu, a potrebna novčana sredstva HČD-u je doniralo Ministarstvo kulture.